钦定古今图书集成/明伦汇编/宫闱典/第134卷 > 王体干
## 钦定古今图书集成/明伦汇编/宫闱典/第134卷 > 王体干

按《明外史宦官传》：“体干，昌平州人。谀佞柔辟中，深阻
不测。熹宗初，为尚膳太监，迁司礼秉笔，兼掌御用监
事。天启元年五月，司礼掌印太监卢受被谪，王安以
次当代。安以病辞，体干急谋于客魏，攘其位而置安
于死。由此一意附忠贤，为之尽力。故事，司礼掌印者，
位在东厂上，体干独避忠贤处其下。故忠贤一无所”
忌，得遂其凶谋。杨涟劾忠贤疏上，帝使体干诵之。体
干视疏中“招权罔上”等语，皆置不读，帝遂切责涟。工
部郎中万燝被杖，体干属锦衣使田尔耕痛杖之，燝
委顿，又被群珰击，竟死。宁安长公主子李承恩忤忠
贤下狱，体干奉敕热审，笞承恩，其阿媚多若此。忠贤
不识字，体干与李永贞等为谋主，遇票红文书及改
票，动请御笔。体干独奏，忠贤默不言也。及忠贤冒陵
工、殿工、边功等赏赉，体干与永贞、梁栋辈均受爵荫，
一门锦衣官各数人。尝疑选人钱受益、黄愿素为翰
林钱谦益、御史黄尊素之弟，欲并禁锢，闻者嗤之。庄
烈帝立，体干尚掌司礼监，《逆案》成，坐谄附革职，籍其
家。